Mercedes-Benz W124

Ενεργητική και παθητική ασφάλεια

Όπως συνέβη και με τον προκάτοχο Mercedes W123, το W124 συνέχισε την παράδοση της Mercedes-Benz στην πρωτοπορία της ενεργητικής και παθητικής ασφάλειας. Ήδη από το λανσάρισμά του, τον Ιανουάριο του 1985, προσέφερε Σύστημα αντιμπλοκαρίσματος τροχών (ABS), Σύστημα αντισπιναρίσματος και Σύστημα ASD, ενώ το ABS έγινε τελικώς στάνταρ τον Σεπτέμβριο του 1988. Επίσης, από την πρώτη στιγμή προσέφερε και αερόσακο οδηγού, αν και αρχικά ήταν στάνταρ μόνο στις ΗΠΑ, ενώ στην Ευρώπη ήταν τα περισσότερα χρόνια έξτρα και ελάχιστα αυτοκίνητα είχαν παραγγελθεί με αυτόν, και μόλις τον Οκτώβριο του 1992 (όταν ο αερόσακος οδηγού και το ABS έγιναν στάνταρ σε όλα τα μοντέλα της Mercedes-Benz) έγινε στάνταρ. Από τον Σεπτέμβριο του 1988, για την σεζόν του 1989, άρχισε να προσφέρει και έξτρα αερόσακο συνοδηγού στην Ευρώπη, κάτι εξαιρετικά σπάνιο για τα δεδομένα της εποχής του. Στις Ηνωμένες Πολιτείες, ο αερόσακος συνοδηγού ξεκίνησε να προσφέρεται 1 χρόνο μετά, από την σεζόν του 1990.
Επίσης, το ταμπλό και ιδιαίτερα το ντουλαπάκι του συνοδηγού αποτελούνταν από αφρώδες παραμορφώσιμο πλαστικό, με ικανότητα απορρόφησης ενέργειας, μειώνοντας έτσι την πιθανότητα τραυματισμού για τον συνοδηγό σε τυχόν μετωπική πρόσκρουση. Παρομοίως, τα πλευρικά υποβραχιόνια στις 4 πόρτες είχαν κατασκευαστεί επίσης από αφρώδες παραμορφώσιμο πλαστικό, χωρίς έντονες ακμές, που αποσκοπούσε στην μείωση του κινδύνου πλευρικών ή κοιλιακών τραυματισμών σε τυχόν πλευρική πρόσκρουση.
Μια ακόμα βελτίωση στον τομέα της ενεργητικής ασφάλειας έφτασε το 1986, για τη σεζόν του 1987, όταν το σύστημα 4-κίνησης της Mercedes-Benz, γνωστό επίσημα ως 4Matic και γράφεται 4MATIC, εισήχθη στο W124. Προσφερόταν ως προαιρετική επιλογή στους 2.6 λίτρων και 3.0 λίτρων 6-κύλινδρους βενζινοκινητήρες και στους 6-κύλινδρους πετρελαιοκινητήρες 3.0 λίτρων, και ειδικότερα στις εκδοχές sedan και station wagon. Έγινε έτσι το πρώτο συμβατικό όχημα της εταιρείας και δεύτερο συνολικά, μετά το SUV παντός εδάφους Mercedes-Benz G-Class W462 που εισήχθη το 1979, με τετρακίνηση. Διαχρονικά, όλα τα μοντέλα της Mercedes-Benz με τετρακίνηση φέρουν το σύστημα 4Matic, με την πρώτη γενιά του να διατηρείται στο W124 έως και το 1993, ενώ η δεύτερη γενιά του εισήχθη το 1997 με το λανσάρισμα του SUV Mercedes-Benz M-Class W163, ως στάνταρ, και το 1998 στον διάδοχο του W124, το Mercedes-Benz W210, ως έξτρα. Από το 2008, το 4Matic βρίσκεται στην τρίτη γενιά του.

Ανανέωση του 1993

Τον Ιούνιο του 1993, το W124 υπέστη ένα εμφανές λίφτινγκ, που «ταίριαξε» κάπως περισσότερο την αισθητική του με αυτήν του ακόμα μεγαλύτερου Mercedes-Benz S-Class W140 του 1991 - 1998. Συγκεκριμένα, έλαβε χώρα επανασχεδιασμός στο μπροστινό μέρος και στα πίσω φώτα του W124, ενώ το εξωτερικό χρώμα των εμπρός και των πίσω φλας άλλαξε από πορτοκαλί σε λευκό. Επιπλέον, υπήρξαν και κάποιες βελτιωτικές αλλαγές στο εσωτερικό, που απέκτησε επίσης νέους διακόπτες και τασάκια.
Ταυτόχρονα, όπως συνέβη τότε και με όλα τα μοντέλα της Mercedes-Benz, το W124 Ε-Class υπέστη ολική μετονομασία, υιοθετώντας το νέο σύστημα ονοματολογίας «letter-first» (πρώτα το γράμμα). Για παράδειγμα, η έκδοση 200 E μετονομάστηκε σε Ε 200, μετονομασία που καθιερώθηκε ακόμα και για τα μοντέλα με τους κινητήρες ντίζελ, όπως η 200 D που έγινε Ε 200 Diesel.